Na temelju članka 12. stavak 3. Zakona o visokom obrazovanju i znanstvenoj djelatnosti (Narodne novine br. 119/22) i članka 54. Statuta Sveučilišta u Zadru (pročišćeni tekst prosinac 2019.) Senat Sveučilišta u Zadru na 3. redovitoj sjednici u ak. god. 2022/2023 održanoj dana 20. prosinca 2022., donio je

**PRAVILNIK O**

**DODJELI POHVALA USPJEŠNIM STUDENTIMA**

*Opće odredbe*

**Članak 1.**

Ovim se Pravilnikom propisuju kriteriji i način dodjele pohvala redovitim studentima sveučilišnih i stručnih prijediplomskih i diplomskih studija, te sveučilišnih integriranih prijediplomskih i diplomskih studija koji se izvode na sastavnicama Sveučilišta u Zadru (u daljnjem tekstu: Sveučilište) te osobama koje su završile sveučilišni ili stručni prijediplomski, sveučilišni ili stručni diplomski odnosno sveučilišni integrirani prijediplomski i diplomski studij na sastavnicama Sveučilišta u Zadru.

**Članak 2.**

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski spol i ni u kojem slučaju ne predstavljaju rodnu/spolnu diskriminaciju.

**Članak 3.**

 Pohvale se dodjeljuju radi poticanja što većeg uspjeha u studiranju i priznanja za postignuti uspjeh tijekom studija.

*Vrste pohvala*

**Članak 4.**

(1) Studentima Sveučilišta dodjeljuju se tri vrste pohvala:

1. Pohvala za uspješnost u studiranju po godinama,

2. Pohvala za uspješnost u studiranju za završen studij,

3. Pohvala za izvannastavne aktivnosti.

(2) Pohvala se dodjeljuje u obliku povelje i akademskog dara.

**Članak 5.**

Pohvale se dodjeljuju na razini pojedine sastavnice (odjela) koja izvodi studij u odgovarajućem polju.

*Pohvala za uspješnost u studiranju po godinama*

**Članak 6.**

Pohvala za uspješnost u studiranju po godinama dodjeljuje se za uspjeh studenata na svakoj sastavnici postignut na prvoj ili drugoj godini sveučilišnog ili stručnog prijediplomskog studija, na prvoj godini sveučilišnog ili stručnog diplomskoga studija, te na prvoj, drugoj, trećoj ili četvrtoj godini sveučilišnog integriranog studija.

**Članak 7.**

(1) Kandidati za pohvalu na pojedinoj godini studija moraju biti redovito upisani u narednu godinu, imati položene sve ispite iz prethodne godine, a da tijekom studija nisu ponavljali godinu.

(2) Pohvala se dodjeljuje jednom studentu s izvrsnim prosjekom ocjena (iznad 4,5) ostvarenim na prijediplomskom studiju, jednom studentu s izvrsnim prosjekom ocjena (iznad 4,5) ostvarenim na diplomskom i jednom studentu s izvrsnim prosjekom ocjena ostvarenim na integriranom prijediplomskom i diplomskom studiju.

(3) Kandidati za pohvalu su samo oni studenti koji su u redovnom roku ispunili svoje studijske obveze. Studenti koji ponavljaju semestar mogu biti kandidati za Pohvalu samo ako Povjerenstvo za dodjelu pohvalnica (u daljnjem tekstu: Povjerenstvo) procijeni da je razlog njihovog ponavljanja opravdan (npr. bolest, odobren status mirovanja itd.).

(4) Za pohvalu u ovoj kategoriji kandidat se prijavljuje sam, ili ga predlažu drugi studenti i/ili nastavnici. Uz prijavu se prilaže prijepis ocjena.

(5) Pohvala se sastoji od plakete i prigodnoga akademskog dara.

*Pohvala za uspješnost u studiranju za završen studij*

**Članak 8.**

(1) Sveučilišnim prvostupnicima, prvostupnicima, sveučilišnim magistrima i magistrima dodjeljuje se pohvala za završen studij u redovitom roku (bez ponavljanja godine) s iznimnim uspjehom.

(2) Pohvala se dodjeljuje za istaknute završne i diplomske radove, odnosno za izvrstan rezultat na završnom ispitu ako je predviđeno da se njegovim polaganjem završava prijediplomski studij. Pohvala se dodjeljuje jednom studentu završenoga prijediplomskog studija, jednom studentu završenoga diplomskog studija, odnosno jednom studentu završenoga integriranog prijediplomskog i diplomskog studija.

(3) Pohvala se sastoji od plakete i prigodnoga akademskog dara.

**Članak 9.**

(1) Pohvala za uspješnost u studiranju za završen studij se dodjeljuje na osnovi pisane preporuke (obrazloženja) mentora, koja obuhvaća i ocjenu članova povjerenstva pred kojim student brani svoj završni/diplomski rad, i/ili na osobni prijedlog studenta.

(2) Izniman završni/diplomski rad vrednuje se prema sljedećim kriterijima (ocjenama od 1 do 5):

- samostalnost studenta u provedbi istraživanja i pisanju rada (samostalnost u predlaganju teme, formuliranju istraživačkih ciljeva i problema, odabiru metode istraživanja te obradi i kritičkoj interpretaciji i evaluaciji dobivenih rezultata) (ocjenjuje mentor)

- kvaliteta provedenog istraživanja (prikladnost metode istraživanja u odnosu na postavljene ciljeve i probleme; kontrola relevantnih varijabli tijekom istraživanja; kvaliteta operacionalnih definicija zavisnih i nezavisnih varijabli)

- kvaliteta radnje (kvaliteta pregleda prijašnjih istraživanja u uvodnom dijelu radnje; adekvatnost formulacije istraživačkih ciljeva i problema; prikladnost korištenih statističkih analiza u odnosu na postavljene probleme; kvaliteta interpretacije i diskusije dobivenih rezultata; kvaliteta kritičke evaluacije prednosti i nedostataka provedenog istraživanja)

- znanstvena originalnost i kreativnost (rad predstavlja uvod u novo područje; u radu je demonstriran inovativan metodološki pristup problemu; rad je rezultirao konstrukcijom novih mjernih instrumenata) (vrednuje se samo prilikom ocjenjivanja diplomskog rada)

- znanstvena relevantnost istraživačkog pitanja i dobivenih zaključaka u odnosu na šire područje istraživanja i njihove potencijalne praktične implikacije (vrednuje se samo prilikom ocjenjivanja diplomskog rada)

*Pohvala za izvannastavne aktivnosti*

**Članak 10.**

Pohvala za izvannastavne aktivnosti obuhvaća angažman u aktivnostima poput izlaganja na znanstvenim i stručnim skupovima, objavljivanja znanstvenog ili stručnog rada, sudjelovanja u ljetnim školama, sudjelovanja u organizaciji i realizaciji radionica, znanstvenih i stručnih skupova, tribina, predavanja, volontiranja, itd. Pohvala se dodjeljuje jednom studentu prijediplomskog studija i jednom studentu diplomskog, odnosno integriranog prijediplomskog i diplomskog studija.

**Članak 11.**

(1) Kandidati za pohvalu trebaju ostvariti težinski prosjek ocjena svih položenih ispita veći od 4,00, ili biti među 10% najboljih studenata na svojoj godini.

(2) Pohvala za izvannastavne aktivnosti studentu se može dodijeliti samo jednom u tijeku studija.

(3) Pohvala se sastoji od plakete i prigodnoga akademskog dara.

**Članak 12.**

(1) Izniman angažman u izvannastavnim aktivnostima na polju u kojem se izvodi studij boduje se na sljedeći način:

- sudjelovanje u organizaciji znanstvenih i stručnih skupova: 2 boda

- izlaganje na znanstvenom/umjetničkom ili stručnom skupu: samostalan rad/ prvi autor: 2 boda, rad u koautorstvu: 1 bod

- objavljen znanstveni/umjetnički rad: samostalan rad/ prvi autor 4 boda, rad u koautorstvu 2 boda

- objavljen stručni rad: samostalan rad/ prvi autor: 2 boda, rad u koautorstvu: 1 bod

- sudjelovanje u organizaciji i realizaciji radionica, predavanja, tribina i sl.: izniman angažman, samostalno ili u grupi: 2 boda, izniman angažman u grupi 2 boda, kratak/jednostavan angažman, samostalno ili u grupi: 1 bod

- sudjelovanje u uspješno provedenom studentskom projektu – voditelj projekta: 2 boda, sudionik projekta: 1 bod

- pohađanje ljetne škole: 1 bod

- volontiranje u duljem razdoblju: dva mjeseca 1 bod, šest mjeseci 2 boda, više od godinu dana 3 boda

- popularizacija studijskog programa i odjela – 2 boda

(2) Kandidate za pohvalu o ovoj kategoriji mogu predlagati studenti i/ili članovi Odjela, uz pismeno obrazloženje nominacije i prilaganje dokaza o izvršenju određene aktivnosti.

(3) Dokumentacija koju treba priložiti za svaku prijavljenu aktivnost je sljedeća:

- sudjelovanje u organizaciji znanstvenih i stručnih skupova: detaljan opis vrste vlastitog angažmana u organizaciji skupa i potvrda o sudjelovanju

- izlaganje na znanstvenom ili stručnom skupu: potvrda o sudjelovanju i kopija sažetka izloženog rada

- objavljen znanstveni rad: kopija cijelog rada

- objavljen stručni rad: kopija cijelog rada

- sudjelovanje u organizaciji i realizaciji radionica, predavanja, tribina i sl.: potvrda organizatora s opisom aktivnosti koje je kandidat proveo i program događanja

- sudjelovanje u uspješno provedenom studentskom projektu: potvrda Studentskog zbora ili voditelja projekta

- pohađanje ljetne škole: detaljan opis škole (naziv, mjesto, institucija, trajanje, način i vrsta rada) i potvrda o pohađanju

- volontiranje u duljem razdoblju: potvrda institucije, detaljan opis vlastitih obaveza, mjesta i trajanja volontiranja.

(4) Pohvalu dobiva kandidat s najvećim brojem bodova za sudjelovanje u aktivnostima iz ove kategorije.

*Donošenje odluke o pohvaljivanju*

**Članak 13.**

(1) Odluku o raspisivanju natječaja za dodjelu pohvala iz članka 4. ovog Pravilnika za prethodnu akademsku godinu, donosi pročelnik odjela početkom nove akademske godine, a natječaj se raspisuje najkasnije do kraja zimskog semestra.

(2) Natječaj se objavljuje na oglasnim pločama i internetskim stranicama odjela.

(3) Prijave na natječaj podnose se Povjerenstvu za dodjelu pohvala na razini odjela.

(4) Prijava na natječaj za pohvalu iz Članka 4. ovog pravilnika treba sadržavati ime i prezime studenta, matični broj studenta i ostvareni težinski prosjek ocjena svih položenih ispita. Prijavi je obvezno priložiti ovjeren prijepis ocjena, potvrdu da nije ponavljao godinu studija, te potvrdu o sudjelovanju u izvannastavnim aktivnostima u polju relevantnom za pojedini studij.

*Povjerenstvo za dodjelu pohvala studentima*

**Članak 14.**

Povjerenstvo za dodjelu pohvala studentima sastoji se od tri člana, i to:

1. Pročelnika odjela, predsjednik

2. Predsjednika odjelnog Povjerenstva za osiguravanje kvalitete rada, član

3. Studentskog predstavnika, član.

**Članak 15.**

(1) Ako Povjerenstvo za dodjelu pohvala procijeni da niti jedan kandidat ne udovoljava kriterijima za nagrađivanje u nekoj od kategorija, pohvala za tu kategoriju te se akademske godine neće dodijeliti.

(2) Ako isti kandidat najbolje udovoljava kriterijima za pohvalu u više kategorija, taj će kandidat dobiti pohvalu u više kategorija.

(3) Iznimno, pohvalu može dobiti i više kandidata u istoj kategoriji, kada Povjerenstvo za dodjelu pohvalnica ocijeni da su dva ili više kandidata u istoj mjeri zadovoljili kriterije za pohvalu.

(4) Student može samo jedanput dobiti pohvalnicu unutar kategorije definirane u članku 4. na preddiplomskom studiju i samo jednom dobiti pohvalu unutar istih kategorija tijekom diplomskog studija.

(5) Ako više studenata zajedno sudjeluje u nekoj od aktivnosti iz članka 4., stavka 1., točka 3,za koju je predviđena pohvala, dodijelit će se grupna pohvala.

**Članak 16.**

(1) Odluku o pohvali za uspješnost u studiranju po godinama, za uspješnost u studiranju za završen studij i o pohvali za izvannastavne aktivnosti donosi Stručno vijeće pojedinog odjela na prijedlog imenovanog povjerenstva.

(2) Svaka odluka o dodjeli pohvala objavljuje se na oglasnoj ploči i mrežnim stranicama odjela najkasnije osam dana prije njezine dodjele.

*Dodjela pohvala*

**Članak 17.**

(1) Pohvala za uspješnost u studiranju na pojedinoj godini studija, Pohvala za uspješnost u studiranju za završen studij i Pohvala za izvannastavne aktivnosti uručuje se studentima na posebnoj odjelnoj svečanosti, tijekom akademske godine u kojoj je proveden natječaj.

(2) Podatak o dobivenoj pohvali upisuje se u dopunsku ispravu o studiju.

**Članak 18.**

Ovaj Pravilnik stupa na snagu danom donošenja.

KLASA: 012-01/22-02/11

URBROJ: 2198-1-79-01-22-01

Rektorica

Prof. dr. sc. Dijana Vican